དང་པོ་གཙང་དང་བོད་ཅེས་རྒྱལ་ཁབ་གཉིས་སོ་སོར་ཡོད་པ་ལ།ཡབ་གནམ་རི་སྲོང་བཙན་གྱི་སྐུ་དུས་དེར་གཙང་གི་བློན་པོ་ཁྱུང་པོ་ཟུ་ཙེ་ཡིས་གཙང་གི་རྒྱལ་པོ་མར་མུན་བསད་ནས་ནང་ཁུལ་ཟིང་ཆ་ཆེན་པོར་ལངས་པས་ན།གནམ་རི་སྲོང་བཙན་གྱི་བློན་པོ་མོང་ཁྲི་དོ་རེ་སྣང་ཚབ་ཀྱིས།ད་ནི་མགྱོགས་མྱུར་ཟུ་ཙེས་བཙན་པོའི་དྲུང་དུ་བང་ཆེན་མངགས་པར་ངེས་ཤིང༌།དོན་ཡང་འདི་འདྲ་ཞིག་ཡིན་ངེས་པས་ལན་འབྲི་དགོས་སྨྲས་ནས་བྲིས།ཕྱིས་ནས་ཁོས་ཟེར་བ་ལྟར་བང་ཆེན་ཡང་སླེབས་པ་དང༌།འཕྲིན་ཡིག་གི་ནང་དོན་ཡང་ཁྲི་དོ་རེས་བཤད་པ་ལྟར་འདུག་ཅིང༌།ལན་ཡང་སྔར་བྲིས་ཟིན་པ་དེས་འཐུས་པ་བྱུང་པས་ཀུན་ཀྱང་ཧ་ལས་ཏེ།ཁྲི་དོ་རེ་ལ་མཛངས་བློན་གྱི་གོ་གནས་ཀྱང་ཐོབ་པའོ།།ཕོ་ཉ་མ་ཡོང་སྔོན་ནས་འཕྲིན་གྱི་ལན་སུག་ལས་བྱས་པར་བཤད་པ་ནི།བློན་པོ་རང་ཉིད་མཛངས་པའི་རྟགས་སྟོན་པ་ཞིག་ཡིན་ཞིང༌།དོན་ངོ་མ་ནི་སྐབས་དེར་ཟུ་ཙེས་གཙང་རྒྱལ་མར་མུན་བསད་ནས་བོད་ལ་ངོ་གཏད་པ་ཡིན་ལ།འཕྲིན་ཡིག་གི་ནང་དོན་ཡང་གནད་དོན་དེར་གཏོགས་པ་ཞིག་ཡིན་པར་ངེས་སོ།།སྐབས་དེར་གཙང་ཁུལ་ལ་མཚོན་ན།ཟུ་ཙེས་གཙང་གི་རྒྱལ་པོ་མར་མུན་བསད་ཐུབ་ཡོད་ཀྱང༌།རྒྱལ་པོ་དང་ཟུ་ཙེའི་ཕྱོགས་གཏོགས་དབར་གྱི་འཁྲུག་ཟིང་ནི་འཇགས་མེད་ཅིང༌།བཙན་པོས་ཟུ་ཙེ་ལ་རོགས་རམ་གྱིས་བོད་ལ་ངོ་ལྟ་མ་བཅུག་ན།གཙང་ཁུལ་དེ་བཞིན་ཞང་ཞུང་ལ་སོགས་པའི་རྒྱལ་ཕྲན་གཞན་གྱི་དབང་འོག་ཏུ་ཤོར་བའམ་གང་ལྟར་གནད་དོན་དེའི་ངོ་བོ་གཞན་དུ་འགྱུར་ཉེན་ཡོད་པར་བརྟེན།ཕོ་ཉ་མ་འོང་སྔོན་ནས་ལན་གྱིས་གྲ་སྒྲིག་བྱེད་པ་སོགས་ཀྱི་བྲེལ་འཚུབ་དེ་བྱུང་བ་མིན་ནམ་སྙམ་སྟེ།གཙང་གི་རྗེ་བློན་དབར་གྱི་འཁྲུག་ཟིང་ནང་བོད་ཀྱི་བཙན་པོས་ཐེ་ཇུས་བྱས་ཡོད་པའང་ཏུན་ཧོང་ཡིག་རྙིང་གི་ཤོག་དྲིལ་རྟགས་ཅན་གྱི་ཡིག་འཕྲེང་༢༤༠ཡི་སྟེང་ཞང་སྣང་གིས་ཟུ་ཙེར་ཤགས་ལན་བཏབ་པའི་ནང་འདི་ལྟར་གསལ་ཏེ།ན་ནྀང་ནི་གཞེ་ནིང་སྔ།།ཕོ་མ་འྀ་ནི་འབྲོང་བཀུཾ་བ།།ལྷོ་ཤིང་ནི་སྨྱུག་མོ་རྒྱལ།།ལྕགས་ཀྱྀས་ནྀ་མ་དྲལ་ན།།སྨྱུག་གྀས་ནི་རེ་མྱི་པུགས།།རྒོད་ཀྱིས་ནི་མ་བསྒྲོན་ན།།འབྲོང་ལ་ནྀ་རེ་མྱི་འི་འཇེན།༤།ཞེས་མདའ་མོས་འབྲོང་གསོད་ཐུབ་པ་ནི་ལྕགས་ཀྱི་མདེལ་རྩེ་དང་རྒོད་ཀྱི་སྒྲོ་བསྒྲོན་པ་ལས་བྱུང་པ་བཞིན།ཟུ་ཙེས་རྒྱལ་པོ་བསད་ཐུབ་པ་ནི་བོད་ཀྱི་བཙན་པོས་རོགས་སྐྱོར་མཛད་པ་ལས་བྱུང་པར་བཤད་པས་སོ།།